Avatarist rääkides ei saa üle ega ümber Pandora imelisest looduskeskkonnast ja ökosüsteemist. Pandora värvikat ja lopsakat loodust (mille visuaalne kujutamine väärib kahtlemata Kuldmehikest) sulandab ühte teadvuslik eluvõrgustik Eywa, mille keskmeks on maagiline Hingede Puu. See väga mõjus käsitlusviis sarnaneb tugevasti paljude Maa põlisrahvaste omale, näiteks indiaanlaste ideedele Suurest Vaimust ja aborigeenide uskumustele Vikerkaaremaost, kes kogu maailma hingestab, samuti ka muistsete eestlaste  uskumustele. Teisalt kõlab see hästi kokku kaasaegse uusima teaduse avastustest indu saanud Lääne vaimsuse ideedega, mille kohaselt kõik on kõigega seotud reaalsuse süvatasandil toimiva teadvusliku infovälja kaudu. Materialistidest-skeptikutest kriitikud heidavad Avatarile mõistagi ette "naeruväärse new-age kräpi" vms serveerimist, samas minu jaoks tabas Cameron oma eluvõrgustiku ideega (koos põneva füüsilise võimalusega sellega vahetusse kontakti astuda) igati kümnesse. Oleks meil, inimestel, ometi sarnane  "ühenduseots" käepärast - seda nii üksteise kui ülejäänud loodusega suhtlemiseks - küllap oleksid siis asjalood meie koduplaneedil praegusest märksa paremad!